A BIZOTTSÁG HATÁROZATA
(2008. december 18.)
a halászati tevékenység felügyeletéhez és megfigyeléséhez használt hajók és légi járművek Görögország, Spanyolország és Olaszország által történő beszerzésével és korszerűsítésével kapcsolatos kiadásokhoz való 2008. évi közösségi pénzügyi hozzájárulásról
(az értesítés a C(2008) 8431. számú dokumentummal történt)
(Csak a spanyol, görög és olasz nyelvű szöveg hiteles)
(2009/7/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a közös halászati politika végrehajtására és a tengerjogra vonatkozó közösségi pénzügyi intézkedések létrehozásáról szóló, 2006. május 22-i 861/2006/EK tanácsi rendeletre (1) és különösen annak 21. cikkére,
mivel:
(1)
A tagállamok értesítették a Bizottságot a 2008-ra szóló éves halászati ellenőrzési programjukról, valamint a programban lévő projektek megvalósításakor felmerülő költségek fedezésére szolgáló közösségi pénzügyi hozzájárulás iránti kérelmükről.
(2)
A 861/2006/EK rendelet 8. cikkének a) pontjában felsorolt ellenőrzési és végrehajtási intézkedésekre vonatkozó kérelmek közösségi finanszírozásban részesülhetnek.
(3)
A közösségi finanszírozás iránti kérelmeknek meg kell felelniük a közös halászati politika megfigyelési és ellenőrzési rendszereinek megvalósítása során felmerült tagállami kiadások tekintetében a 861/2006/EK rendelet végrehajtására vonatkozó részletes szabályok megállapításáról szóló, 2007. április 11-i 391/2007/EK bizottsági rendelet (2) előírásainak.
(4)
A közösségi pénzügyi hozzájárulás maximális összegeit és mértékét a 861/2006/EK rendelet 15. cikkében megállapított határokon belül helyénvaló megállapítani, valamint szükséges meghatározni az odaítélés feltételeit.
(5)
A fennálló kötelezettségvállalások teljesítésének megkönnyítése érdekében kívánatos határidőt meghatározni a tagállami költségtérítési igények Bizottsághoz való benyújtására.
(6)
Azon kifizetések határidejét, amelyekre a költségtérítési igények irányulnak a 391/2007/EK rendeletben meghatározott előírásoknak, valamint a finanszírozott projektek átlagos időtartamának figyelembevételével indokolt meghatározni.
(7)
A tagállamok halászati ágazatának 2008-as ellenőrzési, felügyeleti és megfigyelési programjaihoz való közösségi pénzügyi hozzájárulásról szóló 2008/860/EK bizottsági határozat 2008. október 29-én került elfogadásra (3). Az említett határozat azonban nem foglalta magában azokat a halászati tevékenység felügyeletéhez és megfigyeléséhez alkalmazott járőrhajók és légi járművek Görögország, Spanyolország és Olaszország általi beszerzésével és korszerűsítésével kapcsolatos projekteket, amelyek kiadásai meghaladták az 1 millió EUR-t. Ezért e projektek vonatkozásában szükséges megállapítani a közösségi pénzügyi hozzájárulás maximális összegeit és mértékét, illetve meg kell határozni az odaítélés feltételeit.
(8)
Két projektet, amellyel kapcsolatban Spanyolország kérelmet nyújtott be, az említett tagállam későbbi időpontra halasztott.
(9)
Olaszország két kérelmét a közbeszerzési szabályok értelmében támogatásra alkalmatlannak kell tekinteni.
(10)
Az e határozatban előírt intézkedések összhangban vannak a Halászati és Akvakultúra-ágazati Bizottság véleményével,
ELFOGADTA EZT A HATÁROZATOT:
1. cikk
Tárgy
E határozat meghatározza a halászati tevékenység felügyeletéhez és megfigyeléséhez használt járőrhajóknak és légi járműveknek a Görögország, Spanyolország és Olaszország által az 1 millió EUR-t meghaladó értékű projektek keretében történő beszerzésével és korszerűsítésével kapcsolatos kiadásokhoz való 2008. évi közösségi pénzügyi hozzájárulás maximális összegét, a közösségi pénzügyi hozzájárulás mértékét és a hozzájárulás biztosításának feltételeit.
2. cikk
A hozzájárulás mértéke
(1) A halászati tevékenységek felügyeletéhez és megfigyeléséhez használt hajók és légi járművek beszerzésével és korszerűsítésével összefüggő kiadásokra a lenti mellékletben megállapított határokon belül a támogatható kiadások 50 %-a mértékében pénzügyi hozzájárulás igényelhető.
(2) A mellékletben a tagállamonként meghatározott pénzügyi hozzájárulást az alapján kell kiszámítani, hogy a tagállamok által megadott információk szerint az érintett hajók és légi járművek éves össztevékenységén belül hány százalékot tesz ki azok felügyeleti és megfigyelési célokra való használata.
3. cikk
A fennálló kötelezettségvállalások teljesítése
(1) A tagállamok gondoskodnak arról, hogy azon kifizetéseket, amelyekre a költségtérítési igények irányulnak, az adott tagállam 2016. június 30-ig teljesítse. A fenti határidőn túli tagállami kifizetések nem téríthetők vissza.
(2) Az említett projektekkel kapcsolatos, a közösségi pénzügyi hozzájárulásra vonatkozó költségvetési előirányzatokat legkésőbb 2017. december 31-ével vissza kell vonni.
4. cikk
Ennek a határozatnak a Görög Köztársaság, a Spanyol Királyság és az Olasz Köztársaság a címzettje.
Kelt Brüsszelben, 2008. december 18-án.